Privatne tvrtke u Iraku - čuvari ili plaćenici? (3/5/04) - 2004-05-03
Tvrtka Blackwater USA podržala operaciju marinaca vlastitim helikopterima, pojačanjima i streljivom
"Christian Science Monitor" se u jutrošnjem izdanju bavi privatnim tvrtkama koje pružaju usluge zaštite u Iraku. Takve privatne tvrtke su, piše "Monitor" treći po redu izvor snaga u Iraku, nakon američke i britanske vojske. Te tvrtke uglavnom popunjavaju praznine u održavanju koje ne mogu popuniti vojska i policija, no njihova uloga u Iraku postaje sve neodređenija. Privatni čuvari su, kažu upućeni, proširili svoje aktivnosti i izvan čuvanja objekata i drugih oblika zaštite. Privatni zaštitari sada se bore, komentirao je jedan stručnjak za nacionalnu sigurnost, navodeći nedavnu akciju u kojoj su djelatnici tvrtke Blackwater USA pružili podršku američkim marincima u borbi protiv pobunjenika, dovodeći pojačanja, helikoptere i vlastito streljivo. Pentagon, međutim, tvrdi da postoji jasna linija razgraničenja između čuvanja i borbenih operacija, koju privatne tvrtke ne smiju prijeći. Ipak, Pentagon je angažirao upravo jednu privatnu tvrtku za pružanje zaštite civilnom upravitelju Iraka Paulu Bremeru – piše "Christian Science Monitor". "Washington Post" analizira implikacije izjašnjavanja stranke Likud protiv plana premijera Sharona o jednostranom izraelskom povlačenju iz pojasa Gaze. Predsjednik Bush je, piše "Post", nedavno preuzeo veliki diplomatski rzik kada je podržao plan premijera Sharona. Sada je odbacivanje tog plana i u redovima Sharonove stranke nanijelo veliku štetu kredibilitetu administracije predsjednika Busha na Srednjem istoku. "Sharon je dobio odriješene ruke kako bi mu se ojačala podrška kod kuće," kažu dužnosnici State Departmenta, koji upozoravaju da je Bijela kuća za to platila visoku cijenu – i nije ništa dobila.